**Sami Henrik Hedberg** (s. 13. maaliskuuta  1981 Helsinki) on suomalainen stand up -koomikko, näyttelijä ja yrittäjä. Hedberg tuli tunnetuksi voitettuaan Subtv:n *Get up, stand up* -kilpailun vuonna 2005. 

Sami Hedberg on esiintynyt useissa televisio-ohjelmissa, muun muassa omassa sketsisarjassaan *Kokovartalomies*, *Talent Suomessa* ja *Konttori*-tv-sarjan suomalaisessa versiossa, sekä toiminut ääninäyttelijänä piirroselokuvissa. Hän on ollut The Voicen aamushow’n juontaja sekä vetänyt omaa radioshow’taan Spin FM:llä. Vuonna 2013 hän esiintyi Hartwall Areenalla "Sami Hedberg Alive" -show’ssa. Hän näytteli keväällä 2015 ensi-iltansa saaneessa *Luokkakokous*-elokuvassa sekä *Luokkakokous 2 – Polttarit* -elokuvassa, joka sai ensi-iltansa syksyllä 2016. Hedberg saavutti 365 stand up -kiertueellaan Guinness World Recordsin maailmanennätyksen "eniten livekeikkoja vuodessa" vuoden 2015 aikana.

Hedbergillä on oma yritys Hedberg Live Oy, joka on perustettu vuonna 2005. Se on luova tuotantoyhtiö, joka tekee kaikkea tapahtumatuotannosta mainostuotantoon ja tilavuokraukseen.

Sami Hedberg on mukana hyväntekeväisyydessä. Hän toimii muun muassa Suomen World Visionin lähettiläänä. Hedberg järjestää stand up -klubillaan sekä hyväntekeväisyysiltoja että viittomakielelle tulkattuja iltoja. 

Hedberg on myös Helsinki Comedy festivalin toiminnanjohtaja sekä helsinkiläisen koripallojoukkueen Helsinki Seagullsin osaomistaja. Lisäksi Hedberg on ollut osakkaana suomalaisessa luomu- ja voikahviin erikoistuneessa kahviyrityksessä vuodesta 2014 alkaen yhdessä mm. Elastisen (Kimmo Laiho) kanssa.

Yksityiselämä
-------------

Sami on ollut vuodesta 2018 lähtien parisuhteessa vuoden 2003 tangokuningatar Saija Tuupasen kanssa. Hedberg oli naimisissa Ilona Hedbergin kanssa vuodesta 2013 vuoteen 2018. Hedberg on näyttelijäsisarusten Minka ja Iina Kuustosen serkku, heidän isänsä Mikko Kuustonen on Sami Hedbergin eno. Sami Hedberg valittiin vuoden 2015 positiivisimmaksi helsinkiläiseksi. Sami Hedberg on koulutukseltaan ylioppilas. Sami Hedberg opiskeli Laurea-ammattikorkeakoulussa liiketaloutta, mutta opinnot jäivät kesken.

Yritys
------

Hedberg Live Oy on vuonna 2005 perustettu helsinkiläinen luova tuotantoyhtiö, jonka päätoimiala on stand up -komiikka ja joka tekee kaikkea tapahtumatuotannosta mainostuotantoon ja tilavuokraukseen. Samin konserttisalikiertueiden lisäksi se tuottaa Sam’s Comedy Club -toimintaa Night People Groupin Apollo Live Clubilla Helsingissä, pyörittää Sam’s Burger ruokarekkakonseptia, vuokraa Bank55 ja Stage -juhlatiloja Lauttasaaressa. Edeltävien lisäksi yritys järjestää kesäisin "Pullukka Run" -juoksutapahtumaa, vuosittaisen Vadelmavene-risteilyn ja pyörittää Hedberg Store -nettikauppaa ja harjoittaa vuokraustoimintaa.

Musiikki
--------

Hedberg toimii solistina Comedians-yhtyeessä, jonka kaikki jäsenet ovat stand up -koomikoita. Hedbergin lisäksi bändissä ovat Niko Kivelä (rummut), Jacke Björklund (kitara) sekä Mika Eirtovaara (basso). Kvartetti soittaa muiden artistien musiikkia.

Vuonna 2016 Hedberg osallistui *Elastinen feat.* -ohjelmaan, jossa he tekivät yhdessä biisin "Täytyy jaksaa". Kappale nousi latauslistan sekä singlelistan ykköseksi. YouTubessa kappaleen musiikkivideota on katseltu yli 5,8 miljoonaa kertaa (11/19).

Hedberg voitti Leijona-hahmollaan keväällä 2020 esitetyn *Masked Singer Suomi* -viihdeohjelman ensimmäisen kauden.

Sosiaalinen media
-----------------

Hedbergillä on käytössään useita sosiaalisen median kanavia. Oman henkilökohtaisen Facebook-tilin lisäksi hänellä on Facebookissa käytössä Sami Hedberg official -sivut, joita seuraa noin 136 000 ihmistä (11/19). Instagramissa Hedbergillä on noin 257 000 seuraajaa (11/19). Näiden sosiaalisten kanavien lisäksi Hedberg löytyy Twitteristä 112 000 ihmisen seuraamana (11/16). YouTubessa Hedbergiltä on oma kanava Hedberg Comedy, jolla on reilut 39 200 tilaajaa (11/19).

Yhteistyö ja hyväntekeväisyys
-----------------------------

Hedberg tekee yhteistyötä eri tahojen kanssa. Hedberg toimii World Visionin lähettiläänä. Hänellä on kummilapsi World Visionin kautta Ugandassa, Busian kylässä. Vuonna 2015 Hedberg lahjoitti Helsingissä pidetyn Sami Hedberg 365 for World Vision -keikan tuoton Ugandan nuorisotalon rakentamiseen.
Hyväntekeväisyyskonsepti Stand Up And Live on Hedbergin käsialaa. Sen tarkoitus on kerätä varoja hyväntekeväisyyteen huumorin voimin. Yhteistyö Suomen World Visionin kanssa on osa konseptia. 

Hedberg on myös ollut mukana nenäpäiväkampanjoissa sekä yhdessä UN Womenin kanssa puolustamassa naisten oikeuksia mm. järjestämällä Sam’s Comedy Clubilla Stand up for Women’s right -hyväntekeväisyysiltoja. Stand up for women’s right -illan tuotot menevät Suomen UN Women -järjestölle. Järjestön tavoitteena on saavuttaa maailma, jossa kaikilla on yhtäläiset oikeudet ja mahdollisuudet.

Lisäksi Sami Hedberg on osallinen hyväntekeväisyyskampanjassa nimeltä Shadeshares yhdessä mm. Pekka Hyysalon, Patrik Laineen, Janna Hurmerinnan, Santtu-Matias Rouvalin ja koko Ilveksen liigajoukkueen kanssa. Ideana kampanjalla on tarjota koulutusta, työtä ja lisätä hyvinvointia Nairobissa asuville slumminuorille sekä Suomen nuorisolle. Ajatuksena käyttöesineen ja hyväntekeväisyyden yhdistäminen suomalaisesta koivuviilusta tehtyjen aurinkolasien muodossa. Virallinen yhteistyökumppani on World Vision.

Vaateketju Jack & Jones teki Hedbergin kanssa yhteistyötä vuonna 2015. Yhteistyöstä syntyi humoristiset fanipaidat jääkiekon maailmanmestaruuskisoihin.

Vuonna 2016 Hedberg teki kantasolukampanjan yhteistyössä Veripalvelun kanssa.

Filmografia
-----------

#### Televisiosarjat

| Televisiosarja | Kanava | Vuosi |
| --- | --- | --- |
| Get Up Stand Up, G.U.S.U. | Subtv | 2005 |
| Komiikkatehdas | Yle | 2006 |
| Nevada | MTV3 | 2006 |
| Estradilla: HUIPS | Yle | 2007 |
| Big Brother Extra | Sub | 2008 |
| Eilen, tässä ja nyt | Sub | 2008 |
| Reikä seinässä | Nelonen | 2008 |
| Lauantaiprojekti | Yle TV1 | 2011 |
| Neljän tähden illallinen | Nelonen | 2012 |
| Hyvät ja huonot uutiset | Nelonen | 2013 |
| Tanssii Tähtien Kanssa | MTV3 | 2013 |
| Tuubi | MTV3 | 2014–2015 |
| Huvila ja huussi | Liv | 2015 |
| Koomikot | TV5 | 2015 |
| Grillit huurussa | Jim / Nelonen | 2016–2019 |
| Elastinen feat. | MTV3 | 2016 |
| Talent Suomi | Nelonen | 2016 |
| Konttori | Nelonen | 2017–2019 |
| Kokovartalomies | DPlay / TV5 | 2018–2019 |
| Melkein totta | Yle TV1 | 2019 |
| Masked Singer Suomi | MTV3 | 2020 |

#### Elokuvat

| Vuosi | Elokuva | Rooli |
| --- | --- | --- |
| 2011 | *Likainen pommi* | TV–tuottaja |
| 2015 | *Luokkakokous* | Antti |
| 2016 | *Luokkakokous 2 – Polttarit* |
| 2020 | *Se mieletön remppa* | Jalmari, Mischa, Pirkka, pankinjohtaja, sorttiaseman työntekijä, räjähdemies, traktorin kuljettaja |
| 2021 | *Luokkakokous 3 – Sinkkuristeily* | Antti |

#### Livetaltioinnit

| Livetaltiointi | Vuosi |
| --- | --- |
| Kokovartalomies | 2009 |
| Sami Hedberg Total Comedy | 2010 |
| Kokovartalomies 2 | 2012 |
| Sami Hedberg ALIVE | 2014 |
| Kokovartalomies 3 | 2014 |
| Sami Hedberg 365 | 2015 |
| Kokovartalomies 4 | 2016 |

#### Dubbaukset

| Vuosi | Elokuva | Rooli |
| --- | --- | --- |
| 2009 | *Bolt* | Raivo Hamsteri |
| 2012 | *Ice Age 4: Mannerten mullistus* | Pönö-merinorsu |
| 2014 | *Pasila 2.5 – The Spin-Off* | Samu Mädberg (jakso "Pärästä kuuluu") |

Radio
-----

| Kanava | Vuosi |
| --- | --- |
| SpinFM, oma radioshow | 2011 |
| The Voice, aamushow | 2012 |

Lähteet
-------

* the365.fi
* Luokkakokous (Arkistoitu – Internet Archive), Finnkino.fi
* Hedberg Official ,facebook.com
* Un Women , unwomen.fi
* Kantasolukampanja , veripalvelu.fi
* World Vision Sami Hedberg  (Arkistoitu – Internet Archive), worldvision.fi
* Stand Up And Live, sual.fi
* Sami Hedberg kotisivut, samihedberg.com

### Viitteet

1. ↑  Sami Hedberg – Historia samihedberg.com.  Arkistoitu 6.4.2010. Viitattu 2.11.2010.
2. ↑  W & T Comedy – Sami Hedberg wtcomedy.com.  Arkistoitu 29.2.2012. Viitattu 2.11.2010.
3. ↑  Suomen Konttori-tähti Sami Hedberg someraivosta: "Käsittämätöntä, että tyrmätään ennen kuin mitään on tehty" *iltalehti.fi*.  16.8.2016. Viitattu 16.8.2016.
4. ↑  Sami Hedberg teki Guinnessin maailmanennätyksen – arvaa kuinka!  26.9.2015. Ilta-Sanomat.  Arkistoitu 22.12.2015. Viitattu 11.12.2015.
5. ↑  Sami Hedberg teki Guinnessin maailmanennätyksen, Stara.fi, 26.9.2015
6. ↑  YTJ Tietopalvelu *tietopalvelu.ytj.fi*. Viitattu 10.5.2023.
7. ↑  Etusivu *Sami Hedberg*. Viitattu 10.5.2023.
8. ↑  Huippukoomikko Sami Hedberg tukee korista - nouseeko joukkue liigaan? *Ilta-Sanomat*.  18.4.2014. Viitattu 27.12.2018.
9. ↑  Saija Tuupanen ja Sami Hedberg vihdoin yhdessä punaisella matolla - harvinainen yhteiskuva! *www.iltalehti.fi*.  13.2.2020. Viitattu 13.2.2020.
10. ↑  Sami Hedbergin ja Ilonan ero tuli monille yllätyksenä - näin parin rakkaustarina eteni *iltalehti.fi*.  25.1.2018. Viitattu 26.1.2018.
11. ↑  Yllättävä yhteys! Iina Kuustonen ja Sami Hedberg ovat läheistä sukua *iltasanomat.fi*.  15.5.2014.  Arkistoitu 21.8.2016. Viitattu 31.10.2016.
12. ↑  Vuoden 2015 positiivisimmaksi helsinkiläiseksi valittiin Sami Hedberg!  1.9.2015. Nelonen.  Arkistoitu 21.12.2016. Viitattu 11.12.2015.
13. ↑  Sami Hedbergistä vuoden positiivisin helsinkiläinen (Arkistoitu – Internet Archive), Ilta-Sanomat, 1.9.2015
14. ↑  Koste, Henna: Sami Hedberg kaipaa joskus entisen työnsä säännöllisyyttä - "Nyt sellaista ei ole" *Voice.fi*.  6.10.2017.
15. ↑  Sami Hedberg täytti 40 vuotta – on ikuisesti kiitollinen vanhemmilleen: Sirpa-äiti kantoi suurta salaisuutta vuosikaudet *www.iltalehti.fi*.  14.3.2021.
16. ↑  Herkästä ja ujosta pojasta kasvoi stand up -komiikan kuningas Sami Hedberg, jonka elämäntehtävä on viihdyttää, vaikka se altistaa arvostelulle *yle.fi*.  27.4.2019. Viitattu 31.1.2024.
17. ↑  Stand up *apolloliveclub.fi*. Viitattu 10.5.2023. (englanniksi)
18. ↑  Sam's Burger *samsburger.fi*. Viitattu 10.5.2023.
19. ↑  Bank55 - Sauna & Lounge *Bank 55*. Viitattu 10.5.2023.
20. ↑  Stage Lauttasaari *stagelive.fi*. Viitattu 10.5.2023.
21. ↑  sami Hedberg kotisivut, samihedberg.com
22. ↑  Hätinen, Jukka: Varoitus: Sami Hedberg laulaa Rammsteinia, Elvistä ja Lady Gagaa ensi kesänä Oulussa *Rumba.fi*.  1.12.2017. Viitattu 27.12.2018.
23. ↑  MTV Suomen official youtube channel, youtube.com, Viitattu 16.11.2016
24. ↑  Sami Hedberg official facebook page, facebook.com, Viitattu 1.11.2016
25. ↑  Hedberg official instagram page, instagram.com, Viitattu 1.11.2016
26. ↑  Sami Hedbergin twitter l, twitter.com, Viitattu 1.11.2016
27. ↑  Sami Hedberg official youtube channel, youtube.com, Viitattu 1.11.2016
28. ↑  Sami Hedberg rakennuttaa nuortentalon Ugandaan (Arkistoitu – Internet Archive), worldvision.fi
29. ↑  Un Women kotisivut , unwoman.fi
30. ↑  Sami Hedberg yhteistyöhön Jack & Jonesin kanssa, marmai.fi
31. ↑  Kantasolukampanja , veripalvelu.fi

Aiheesta muualla
----------------

* Sami Hedbergin viralliset kotisivut
* Hedberg Liven kotisivut
* Sami Hedberg Internet Movie Databasessa. (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Taiteenala | 
* MusicBrainz

 |
|  |
| Henkilöt | 
* Ritva
* Elonet
* Yle

 |

 |